Կ՚ըսուի, թէ քանի մը օր առաջ մամուլին կողմէ «Սամաթիոյ նախայարձակը ձերբակալուեցաւ» ու նման խորագիրներով լուրերու բովանդակութիւնը, անոնց ներկայացման ձեւը, ոստիկանութեան կատարած յայտարարութիւններուն «կաղապարը», ինչպէս նաեւ գործելաձեւը իրենց յանձնաժողովին զայրոյթն ու կասկածները հրահրած են: «Հայ կիներու վրայ յարձակողը հայ մըն էր՝ Մուրատ Նազարեան: Դրդապատճառն ալ գողութիւն էր» տարազումը շատ նախնական եւ կասկածելի եւ անարդար թուած է իրենց. միայն որպէս կասկածելի ձերբակալուած Մ. Նազարեան արդէն հանրութեան ներկայացուած է որպէս յանցաւոր: Միութեան անդամները որոշած են իրենց կողմէ հետաքննութիւն կատարել յարձակումներուն զոհերուն եւ անոնց ընտանիքներուն մօտ: Տեսած են, որ ոստիկանութեան կողմէ կատարուած պաշտօնական յայտարարութիւններուն բնաւ չեն համապատախաներ անոնց վկայութիւնները: Հայ կիներ վախազդու ատելութեամբ ծեծուած են, յաճախ առանց դոյզն ղրուշի մը գողութեան պարագայի: Ատկէ ետք, պաշտօնական տեղեկատւութեան նկատմամբ իրենց թերահաւատութեան մէջ աւելի ամրապնդուած, ուզած են տեսակցութիւն ունենալ ձերբակալուած կասկածեալ՝ Մուրատ Նազարեանի հետ: